Det lille fiskerlaug i Thorupstrand er gået hen og blevet en succes. Derfor var gæster fra hele Europa i dag taget til Nordjylland.

Problemstillingen er den samme, om du er fisker i Sydengland eller Thorupstrand. Har du kvoter, kan du fiske, og tjener du nok på de fisk, du fanger. I Thorupstrand har de lokale fiskere knækket koden. I dag er de gået sammen i kampen mod de store konkurrenter, og det har givet succes. Faktisk har succesen været så stor, at det har tiltrukket interesse fra hele Europa. - Jeg er meget imponeret over det, som jeg har hørt om fiskerlauget. Jeg kan godt lide den måde, fiskerne håndterer størstedelen af kvoterne selv, siger Chris Bean, der til dagligt selv er fisker i det sydlige England. I Thorupstrand nyder man succesen. - Det er det, som vi har kæmpet for siden finanskrisen, og nu er det som om, at det lykkedes, og der er mange, der gerne vil lære af os, siger Jan Olsen, der er én af de fiskere, der har været med til at skabe den nordjyske succes. Det er det, som vi har kæmpet for siden finanskrisen, og nu er det som om, at det lykkedes Rundt om i Europa er det den samme fortælling om de små fiskere, der kæmper mod de store selskaber, og i den kontekst er Thorupstrand-modellen blevet kendt. - Thorupstrand er blevet sådan et eksempel i Nordeuropa, jeg vil faktisk sige hele Europa, for hvordan man kan stå sammen i et fiskersamfund, siger Jeppe Høst, der har forsket i fiskekvoter på Københavns Universitet. De omkring tyve internationale gæster er i Nordjylland hele weekenden, og dermed kan den nordjyske formel på succes risikere at blive kopieret til andre lande. - Jeg kan lide ideen, og jeg vil præsentere den for mine kolleger og politikere for at se, om vi kan bruge denne model hjemme i England, siger Chris Bean. Hos de nordjyske fiskere er der stor tro på, at deres succes og model kan fungere i andre lande. - Landene er næsten ens transport- og salgsmæssigt i Europa her, så jeg tror nemt, at de kan tage det med sig hjem, siger Jan Olsen.